‘ปลอด’โยนลูกอุตฯตั้งการ์ดเงินสร้างเขื่อน
&#8220;ปลอดประสพ&#8221; โยนกระทรวงอุตสาหกรรมลังเลจ่ายเงิน 3,236 ล้านบาท สร้างเขื่อนรอบนิคมฯ จมน้ำ
20 ธ.ค. 2555

“ปลอดประสพ” โยนกระทรวงอุตสาหกรรมลังเลจ่ายเงิน 3,236 ล้านบาท สร้างเขื่อนรอบนิคมฯ จมน้ำ 
นายปลอดประสพ สุรัสวดี รองนายกรัฐมนตรี และประธานคณะกรรมการบริหารจัดการน้ำและอุทกภัย (กบอ.) เปิดเผยกรณีที่ผู้ประกอบการนิคมอุตสาหกรรม 6 แห่ง ยังไม่ได้รับเงินอุดหนุนสร้างเขื่อนรอบนิคมฯ 2 ใน 3 ของค่าก่อสร้างคิดเป็นเงิน 3,236 ล้านบาท ของค่าก่อสร้างรวม 4,855 ล้านบาท ว่า กบอ.จัดสรรเงินให้แล้ว แต่หน่วยงานที่ได้รับการจัดสรรงบคือ กระทรวงอุตสาหกรรมยังไม่เบิกจ่ายเงินให้ผู้ประกอบการ 
“ผมให้เงินเขาไปแล้ว แต่ผู้ที่รับเงินเขาระมัดระวังในการจ่ายเงิน ซึ่งทราบว่าตอนนี้อยู่ระหว่างประเมินราคาค่าก่อสร้างและอยู่ระหว่างการพิจารณาว่า เขื่อนรอบนิคมฯ ที่สร้างเสร็จแล้วจะเป็นกรรมสิทธิ์ของใคร เมื่อคนจะนำเงินไปจ่ายต่อเกิดความลังเล ผมก็ไม่รู้จะทำอย่างไร” นายปลอดประสพ กล่าว
ก่อนหน้านี้คณะรัฐมนตรีมีมติอนุมัติเงินให้เปล่า 2 ใน 3 ของค่าก่อสร้างเขื่อนนิคมฯ เอกชน 6 แห่ง ได้แก่ นิคมฯ บางปะอิน นิคมฯ บางกะดี นิคมฯ โรจนะ นิคมฯ ไฮเทค นิคมฯ นวนคร และนิคมฯ สหรัตนนคร แต่ผ่านมาแล้ว 6 เดือน ผู้ประกอบการนิคมฯ ยังไม่ได้เงินอุดหนุนจากรัฐบาล
นายชลิตรัตน์ จันทรุเบกษา โฆษกกระทรวงอุตสาหกรรม กล่าวว่า ขณะนี้การนิคมอุตสาหกรรมแห่งประเทศไทย (กนอ.) ได้ว่าจ้างสถาบันเทคโนโลยีพระจอมเกล้าเจ้าคุณทหารลาดกระบังคำนวณและตรวจสอบราคาแบบก่อสร้างระบบป้องกันอุทกภัยนิคมฯ ทั้ง 6 แห่ง ตามระเบียบกรมบัญชีกลาง โดยคาดว่าจะดำเนินการแล้วเสร็จในเดือน ธ.ค.นี้ 
“เราต้องการตรวจสอบราคาก่อสร้างให้ถูกต้อง โปร่งใสก่อนเบิกจ่ายเงินให้นิคมฯ” นายชลิตรัตน์ กล่าว